Document ID: 32002R2091

Κανονισμός (ΕΚ) αριθ. 2091/2002 της Επιτροπής
της 26ης Νοεμβρίου 2002
για την τροποποίηση του κανονισμού (ΕΚ) αριθ. 2870/2000 για τον καθορισμό των κοινοτικών μεθόδων αναφοράς που εφαρμόζονται στις αναλύσεις στον τομέα των αλκοολούχων ποτών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 1576/89 του Συμβουλίου, της 29ης Μαΐου 1989, για τη θέσπιση των γενικών κανόνων σχετικά με τον ορισμό, τον χαρακτηρισμό και την παρουσίαση των αλκοολούχων ποτών(1), όπως τροποποιήθηκε από την πράξη προσχώρησης της Αυστρίας, της Φινλανδίας και της Σουηδίας, και ιδίως το άρθρο 4 παράγραφος 8,
Εκτιμώντας τα ακόλουθα:
(1) Ο κανονισμός (ΕΚ) αριθ. 2870/2000 της Επιτροπής, της 19ης Δεκεμβρίου 2000, για τον καθορισμό των κοινοτικών μεθόδων αναφοράς που εφαρμόζονται στις αναλύσεις στον τομέα των αλκοολούχων ποτών(2), περιγράφει τις μεθόδους αυτές στο παράρτημά του.
(2) Τέσσερις μέθοδοι ανάλυσης, που εφαρμόζονται στον προσδιορισμό της trans-ανηθόλης στα αρωματισμένα με άνισο αλκοολούχα ποτά, του γλυκυρριζικού οξέος και των χαλκονών στα pastis και του κρόκου αυγού στα λικέρ με αυγά και με βάση τα αυγά, επικυρώθηκαν σύμφωνα με διεθνώς αναγνωρισμένα κριτήρια στο πλαίσιο ερευνητικής δράσης που υποστηρίχθηκε από την Επιτροπή.
(3) Οι τέσσερις αυτές μέθοδοι μπορούν να αναγνωριστούν ως κοινοτικές μέθοδοι αναφοράς και πρέπει να προστεθούν στο παράρτημα του κανονισμού (ΕΚ) αριθ. 2870/2000.
(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής εφαρμογής για τα αλκοολούχα ποτά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα του κανονισμού (ΕΚ) αριθ. 2870/2000 τροποποιείται ως ακολούθως:
1. Στη σύνοψη του παραρτήματος, οι όροι "(p.m.)" στα σημεία V, VI, VII και IX καταργούνται.
2. Τα κεφάλαια V, VI, VII και IX του παραρτήματος του παρόντος κανονισμού προστίθενται μετά το κεφάλαιο III.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Νοεμβρίου 2002.

Labels: 7
3
17